Tézy ku konzultácií pre externé štúdium /14.03.2020/

ZÁVÄZKOVÉ - OBLIGAČNÉ PRÁVO /VŠEOBECNE/

Záväzkové právo je relatívne subjektívne právo - vyjadruje nárok, oprávnenie jednej osoby /veriteľa/ voči druhej konkrétnej osobe /dlžníkovi/, ktorá mu je zaviazaná zo zmluvy, z deliktu alebo z iných dôvodov.

Ochrana je zabezpečená osobnou žalobou typu actio in personam

Civilný a naturálny záväzok.

Civilný: záväzok /obligatio/ je právny vzťah, na základe ktorého je dlžník /debitor/ povinný z určitých dôvodov niečo plniť alebo opomenúť veriteľovi /creditor/ s tým, že ak dobrovoľne nesplní, veriteľ ho môže zažalovať actio in personam a na základe rozsudku aj exekvovať.

Z takéhoto pojmu vyplýva, že dlžník má voči veriteľovi dlh, povinnosť niečo plniť, čomu zodpovedá na strane veriteľa právo, nárok na plnenie. Zároveň ale aj vyplýva, že ak dlžník nesplní svoj dlh, veriteľ má právo žaloby, z čoho na strane dlžníka vyplýva právna zodpovednosť za nesplnenie záväzku.

Naturálny: pri tomto záväzku má tiež dlžník povinnosť niečo plniť veriteľovi, ale v prípade nesplnenia záväzku veriteľ nemá k dispozícií žalobu, ktorou by ho donútil k plneniu, čo znamenalo. že dlžník nebol právne zodpovedný za nesplnenie.

Medzi takéto záväzky patrili napr. rôzne spoločenské a mravné záväzky, záväzky otroka, deti podriadených otcovskej moci, pôžička syna pod otcovskou mocou.

Civilný záväzok sa môže zmeniť na naturálny premlčaním, pri prekluzii civilný záväzok zanikne. /pozrieť k tomu zo ZS premlčanie a prekluziu/

Dôvody vzniku záväzku: znamená, z čoho, z akého dôvodu vlastne vzniká záväzok, dlh, povinnosť dlžníka voči veriteľovi. Rímske právo poznalo viacero dôvodov - záväzok mohol vzniknúť zo zmluvy, z deliktu, z akoby zmluvy, z akoby deliktu, z nepomenovaných zmlúv, z dohôd.

Záväzky zo zmlúv:

Zmluva - je dvojstranný právny úkon medzi živými, z ktorého vzniká civilným právom uznaný právny vzťah, zvaný obligatio buď na základe určitej formy alebo na základe právne uznaného účelu /kauzy/, ktorý chcú strany dosiahnuť.

- každá zmluva je dohoda - dvojstranný právny úkon

- k dohode musela ale pristúpiť buď forma alebo kauza

- civilným právom uznaný právny vzťah znamená, že civilné právo počítalo so žalobou.

Zmluvy podľa spôsobu ich vzniku - znamená si vyjasniť, čo všetko bolo potrebné, aby vôbec zmluva vznikla. Z tohto hľadiska rímske právo poznalo 4 druhy zmlúv. U všetkých 4 sa vyžadovala dohoda, ale k nej bolo potrebné niečo pridať:

1. verbálne - okrem dohody sa pre ich vznik vyžadovala slovná forma

2. literárne - okrem dohody pre ich vznik sa vyžadovala písomná forma

3. reálne - tieto vznikali okrem dohody až odovzdaním a prijatím veci

4. konsenzuálne - tieto si pre svoj vznik vyžadovali len dohodu o podstatných prvkoch právneho úkonu /essentialia negotii/

To znamená, že verbálne a literárne kontrakty boli formálne, reálne a konsenzuálne neformálne, ale kauzálne.

**K tejto problematike doštudovať z učebnice REBRO, K., BLAHO P.: Rímske právo - Z kapitoly XVI. - §§59, 60**